Ley di Reino

Un ley di Reino ta un ley cu, contrario na mayoria ley den Reino Hulandes, ta conta pa hen
ter reino: Aruba, Corsou, Sint Maarten y Hulanda. 

Articulo 3 di Statuut pa Reino Hulandes ta specifica e temanan cu ta asunto di Reino cual mester wordo estableci mediante un ley di Reino. Nan ta inclui:
 Mantencion di soberania y defensa di Reino;
 Relacionnan exterior;
 Nacionalidad Hulandes;
 Regulacion di ordennan di cabayeria, y tambe e bandera y escudonan di Reino;
 Regulacion di e nacionalidad di barconan y fihamento di exigencia pa loke ta trata seguridad y nabegacion di barconan maritimo bou banderanan di Reino, cu excepcion di barconan di bela;
 Supervision riba e reglanan general pa loke ta trata admision y expulsion di ciudadano Hulandes; 
 Fihamento di condicionnan general pa loke ta trata admision y expulsion di stranhero.
 Extradicion.

Algun ehempel di leynan di Reino:
 Ley di reino tocante nacionalidad Hulandes (Rijkswet op het Nederlanderschap). 
 Ley di paspoort (Paspoortwet)
 Reglamento di gobernador di Aruba, Corsou y Sint Maarten
 Ley di derecho disciplinario militar (Wet militair tuchtrecht)
 Ley di husticia penal militar (Wet militaire strafrechtspraak)
 Ley di huramento y inauguracion di Rey (Wet beëdiging en inhuldiging van de Koning)
 Ley di reino tocante aprobacion y publicacion di tratadonan (Rijkswet goedkeuring en bekendmaking verdragen) y hopi leynan di aprobacion pa tratadonan internacional.

Documentonan parlamentario cu ta relaciona cu un ley di Reino tin un codigo dobel, por ehempel, 30 584 (R 1811) pa un amienda na 2008 di e ley di reino tocante nacionalidad Hulandes.

 Historia 
Prome cu a introduci Statuut pa Reino, e leynan di reino en general tabata aplicabel unicamente den e parti di reino na Europa, pasobra e Constitucion pa Reino Hulandes tabata, en principio, obligatorio solamente pa e parti Europeo (antes articulo 2, Constitucion). Leynan cu tabata aplica tambe na e teritorionan ultramar por a wordo reconoci door di provisionnan huridico manera: e ley aki tambe ta obligatorio pa India Hulandes (Nederlands Indie), Surinam y Colonia Corsou of, prome cu 1922: e ley aki tambe ta obligatorio pa e kolonia y posesionnan na otro partinan di mundo.

 Ley di consenso di Reino 
Na 1954 a introduci tambe a base di articulo 38 Statuut e concepto di ley di consenso di Reino, unda dos of mas pais den Reino por haci palabracion conhunto tocante asuntonan cu no ta menciona den articulo 3. E areglo tabata pa facilita cooperacion entre e paisnan di Reino riba asuntonan di interes comparti, tanten cu tur parlamento participante y Conseho di Minister di Reino bay di acuerdo. 

Despues di decadanan largo di masha poco uzo, e rol di ley di consenso di Reino a bira central durante e reforma constitucional di 2010, tempo cu a disolve Antias Hulandes, creando e paisnan nobo di Corsou y Sint Maarten y confirmando status di Aruba.Prof Elzinga: Ley di Consenso di Reino HOFA no ta bon y no ta necesario, BDA (20 di october 2025) Segun profesor D. Elzinga durante e proceso aki, Hulanda a insisti riba un cantidad grandi di ley di consenso tocante husticia, polis y supervision financiero. Aunke nan a keda presenta como instrumento di cooperacion, den practica nan a resulta di ta un forma di supervision institucionalisa di Hulanda riba areanan domestico clave na e paisnan nobo. Mediante e leynan aki Den Haag ta dispone di instrumentonan permanente pa monitor y corigi gobernacion interno di e paisnan Caribense, y incluso por impone su boluntad riba nan.

 Proceso legislativo 
Leynan di Reino generalmente ta wordo proponi door di Gobierno di Hulanda, despues di discusion den Conseho di Minister di Reino (cu ta consisti di Conseho di Minister di Hulanda hunto cu e ministernan plenipotenciario di Aruba, Corsou y Sint Maarten respectivamente). Conseho obligatorio ta wordo haya for di Conseho di Estado di Reino (cu ta Conseho di Estado di Hulanda, cu conseheronan agrega, un pa cada pais Caribense). Despues di e conseho aki ta manda un proposicion (revisa) pa Tweede Kamer di Hulanda y e parlamento di e tres pais Caribense. Na momento cu gobierno di Aruba, Corsou of Sint Maarten no bay di acuerdo cu e ley di Reino proponi, esaki por bira ley unicamente cu un mayoria di voto di 3/5 parti di Tweede Kamer. Despues di aprobacion den tur dos camara (Tweede Kamer y Eerste Kamer), e ley ta ricibi aprobacion real. 

Un minister plenipotenciario tambe por entrega un proposicion pa un ley di Reino y por partisipa den e deliberacion riba un concepto di ley di Reino den parlamento hulandes (Tweede Kamer y Eerste Kamer). E parlamento di Aruba, Corsou y Sint Maarten tambe por manda delegadonan special pa parlamento hulandes pa partisipa den e debatenan.

Den caso di leynan di consenso di Reino, e ley tambe mester wordo aproba pa e parlamento di e otro pais(nan) concerni.

 Mira tambe 
 Statuut pa Reino Hulandes
 Paspoort Hulandes
 Deficit democratico den Reino Hulandes

Kategoria:Gobièrnu
Kategoria:Reino Hulandes